《题赵氏别墅图》
明代·翟溥福

昔闻德裕擅平原，今见东皋地更偏。绕室桑麻春带雨，满畦芝术晓凝烟。

银丝细鲙临池斫，粟粒新茶汲涧煎。卒岁优游无一事，笑人刚被利名牵。

作者简介：广东东莞人，字本德。永乐二年进士。授青阳知县，累迁为南康知府。筑鄱阳湖堤，为舟楫避风之所。修复白鹿书院，延师授徒。以年老致仕，卒年七十一。